SL Uradni list Evropske unije C 269/16

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

(2008/C 269/05)

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

„ABBACCHIO ROMANO“

ES št.: IT-PGI-005-0293-21.05.2003

ZOP ( ) ZGO ( X )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Ministero delle Politiche agricole e forestali Naslov: Via XX Settembre, 20 — I-00187 Roma Tel.: (39) 06 481 99 68 Faks: (39) 06 42 01 31 26 E-mail: qtc3@politicheagricole.it

2. Vlagatelj:

Naziv: Comitato promotore della Denominazione di Origine Protetta «Caseus Romae», «Ricotta Romana», «Caciotta Romana» e della Indicazione Geografica Tipica «Abbacchio Romano» Naslov: Via Raffaele Piria, 6 — Roma Tel.: (39) 06 407 30 90 Faks: (39) 06 407 37 83 E-mail: — Sestava: Proizvajalci/predelovalci ( X ) drugo ( )

3. Vrsta proizvoda:

Skupina 1.1 – Sveže meso (in drobovina)

4. Specifikacija:

(Povzetek zahtev v skladu s členom 4(2) Uredbe (ES) št. 510/2006)

4.1 Ime: „Abbacchio Romano“

4.2 Opis: ZGO „Abbacchio Romano“ je omejena izključno na jagnjeta, skotena, vzrejena in zaklana na območju, ki je opredeljeno v točki 4.3 Ob vnosu na trg ima meso naslednje lastnosti: bledo rožnato barvo in sloj masti bele barve; fino strukturo, čvrsto, z maščobnimi venami. Ob zakolu morajo imeti trupi naslednje lastnosti: teža hladnih trupov, brez kože, z glavo in drobovjem: največ 8 kg; barva mesa: bledo rožnata (posebna pozornost se namenja notranjim mišicam trebušne stene); čvrstost mišične mase: trdna (brez serozne tekočine); barva maščobe: bela; čvrstost maščobe: trdna (posebna pozornost se namenja maščobni masi nad mestom, kjer se rep stika s trupom, pri temperaturi okolja od 18 do 20 °C); plast maščobe: srednje pokrita zunanja površina trupa, vendar ne čezmerna na predelu ledvic. „Abbacchio Romano“ se lahko vnese na trg kot cel trup ali v naslednjih kosih: cel trup; polovica trupa (prerez trupa po sagitalni ravni); pleče; stegno; zarebrnice; glava in drobovje (srce, pljuča in jetra). Meso se lahko razkosava zunaj območja proizvodnje, določenega v točki 4.3.

4.3 Geografsko območje: Celotno ozemlje dežele Lacij.

4.4 Dokazilo o poreklu: Treba je spremljati vsako fazo postopka proizvodnje ter voditi evidence o vstopnih in izstopnih proizvodih v vsaki fazi. S tem ter z vpisovanjem kmetov, proizvajalcev in pakirnic na sezname, ki jih vodi nadzorno telo, upravljanje registrov proizvodnje in pakiranja ter deklaracijo o proizvedenih količinah se zagotovi sledenje proizvoda skozi celotno proizvodno verigo. Prav tako pa je treba živali, ki so namenjene za proizvodnjo ZGO „Abbacchio Romano“, v desetih dneh po skotitvi opremiti z registrsko značko ali gumbom, ki se pritrdi na levo uho in katerega sprednja stran nosi identifikacijsko oznako kmetijskega gospodarstva iz črk in številk, na zadnji strani pa je serijska številka jagnjeta. Nadzor nad vsemi fizičnimi in pravnimi osebami na ustreznih seznamih opravlja nadzorno telo v skladu s pogoji proizvodne specifikacije in zadevnim načrtom nadzora.

4.5 Metoda pridobivanja: Proizvodna specifikacija med drugim določa, da so surovine za „Abbacchio Romano“ meso in kosi samcev in samic jagnjet naslednjih pasem: sarda, comisana, sopravissana, massese, merinizzata italiana in njihovi križanci. Jagnjeta se zakoljejo pri starosti od 28 do 40 dni. Jagnjeta se priznavajo glede na določbe uredb Skupnosti za naslednji tip: „mlečna“ jagnjeta (do 8 kg teže mrtve živali). Živali se vzrejajo v prosti reji ali polprosti reji. Dovoljena je uporaba ustrezno grajenih zavetij, katerih higienske razmere zagotavljajo dobro počutje živali. Posebnega pomena so primerno prezračevanje, naravna svetloba in tla. Jagnjeta je treba hraniti z materinim mlekom (naravno sesanje). Dovoljena je dodatna paša na naravni hrani in divjih rastlinah.

Doječe matere se pasejo na naravnih in urejenih pašnikih in travnikih, ki so značilni za območje proizvodnje (točka 4.3). Dovoljeni so dodatna suha krma in koncentrati, ne pa sintetični ali gensko spremenjeni proizvodi. Jagnjet in ovc se ne sme prisiljeno krmiti, in ne smejo biti izpostavljeni okoljskemu stresu ali hormonskim terapijami za povečanje proizvodnje. Dovoljena je tradicionalna poletna visokogorska paša. Zakol je treba opraviti v 24 urah po vstopu v klavnico s čistim rezom vratne vene, čemur sledita odiranje ter odstranjevanje prednjih in zadnjih nog.

Jagnjeta morajo biti skotena, vzrejena in zaklana v deželi Lacij.

4.6 Povezava: „Abbacchio Romano“ je bil že od davnih časov tesno povezan s pokrajino dežele, kar dokazujeta ne samo pomembnost vzreje ovac za gospodarstvo celotne dežele Lacij in njene običaje, temveč tudi ugled znamke, ki ga ta že dolgo uživa pri uporabnikih. Proizvod ZGO ima pomemben vpliv na gastronomijo dežele in igra osrednjo vlogo v kulinariki Rima in dežele Lacij, saj je osnovna sestavina približno stotih različnih jedi. Na družbeni ravni povezavo med proizvodom in geografskim območjem dokazujejo številni podeželski festivali, svečanosti in razstave v deželi Lacij, ki temeljijo na „Abbacchio Romano“. Poleg tega je treba omeniti, da ima beseda „abbacchio“, ki izhaja iz rimskega narečja, enoznačen pomen v deželi Lacij. Chiappinov Slovar rimskega narečja navaja, da se izraz „abbacchio“ uporablja za „sesno jagnje ali jagnje, ki je bilo nedavno odstavljeno; jagnje, ki je staro skoraj eno leto in je bilo že dvakrat striženo“. V Firencah se obema reče „jagnje“. Tudi za številne postopke, ki se izvajajo na „abbacchiu“, se uporabljajo rimski narečni izrazi, kot sta na primer „sbacchiattura“ in „abbacchiatura“ (zakol takih živali).

Splet teh človeških dejavnikov daje proizvodu edinstvene lastnosti, zaradi katerih „Abbacchio Romano“ uživa nesporen ugled. Obstajajo številne zgodovinske navedbe o rimskem „abbachiu“ in nekatere izmed njih segajo v davne čase.

4.7 Nadzorni organ:

Naziv: CCIAA di Roma Naslov: Via De' Burro, 147 — I-00186 Roma Tel.: (39) 06 679 59 37 Faks: — E-mail: —

4.8 Označevanje: Ob vnosu na trg mora biti proizvod „Abbacchio Romano“ opremljen s posebnim logotipom, ki omogoča identifikacijo proizvoda in zagotavlja njegov izvor.

Označevanje mora biti izvedeno v klavnici. Meso je razstavljeno za prodajo v kosih, opisanih v točki 4.2.

Poleg grafičnega znaka in označb Skupnosti ter informacij, ki so zahtevane z zakonom, mora oznaka na pakiranju imeti naslednje označbe v jasno vidnem in berljivem tisku:

ime „Abbacchio Romano“ mora biti natisnjeno v jasnih neizbrisnih črkah, ki so dosti večje in opazno drugačne od preostalega besedila. Imenu mora slediti napis „Indicazione Geografica Protetta“ in/ali „IGP“,

ime, naziv podjetja, naslov proizvajalca,

logotip mora biti vtisnjen na površino trupa tako, da je viden na zunanji strani kosov,

logotip je kvadrat, ki ga sestavljajo zelena, bela in rdeča črta, zgoraj pa ga prečka valovita rdeča črta, ki je povezana z rdečo elipso v kvadratu, ki vsebuje podobo stilizirane glave jagnjeta. Kvadrat spodaj prekinjajo velike rdeče črke „IGP“. V spodnjem delu kvadrata sta napisa „ABBACCHIO“ z velikimi rumenimi črkami in „ROMANO“ z velikimi rdečimi črkami.

Ime „Abbacchio Romano“ mora biti v italijanskem jeziku.

(1) UL L 93, 31.3.2006, str. 12.